Patru membri ai CA al TVR (Claudiu Brînzan, Cătălin Blebea, Adrian Bădescu și Florin Condurățeanu) îl acuză pe Stelian Tănase, șeful TVR, că a transformat SRTv într-un "instrument de propagandă al PNL", întrucât a modificat grila TVR 1 pentru difuzarea evenimentului aniversar al acestui partid.

Claudiu Brînzan, Cătălin Blebea, Adrian Bădescu și Florin Condurățeanu au reacționat, miercuri, după ce, marți, președintele Comisiei pentru cultură a Senatului, Georgică Severin, și vicepreședintele Comisiei pentru cultură a Camerei Deputaților, Mădălin Voicu, ambii parlamentari ai PSD, au spus, într-un comunicat, că Stelian Tănase a decis să schimbe grila TVR 1 pentru a difuza, miercuri seară, evenimentul aniversar al PNL, precizând că acesta este „un gest de ingerință editorială, cu un direct și puternic caracter politic”.

La rândul lor, Claudiu Brînzan, Cătălin Blebea, Adrian Bădescu și Florin Condurățeanu spun, într-un comunicat remis miercuri agenției MEDIAFAX, că „televiziunea publică a devenit instrumentul de propagandă al PNL”.

„După lungul șir de abuzuri și încălcări ale legii comise în ultima perioadă de președintele-director general al Televiziunii Române, domnul Stelian Tănase, credeam că mai mult și mai rău decât s-a făcut până acum în TVR nu se poate face. Din nefericire, ne-am înșelat! Ne-am înșelat pentru că astăzi vom constata decesul TVR ca serviciu public autonom de interes național și independent editorial, așa cum prevede legea 41, privind organizarea și funcționarea SRTv. Domnul Stelian Tănase, care clama cu orice prilej independența politică a televiziunii publice, calcă acum în picioare orice deontologie profesională și bun simț, transformând TVR în preș așternut la intrarea în sediul Partidului Național Liberal”, spun Brînzan, Blebea, Bădescu și Condurățeanu.

Aceștia susțin că toate acțiunile din ultima vreme ale lui Stelian Tănase „prevesteau acest sfârșit tragic pentru televiziunea națională”. „Acestea au culminat cu schimbarea, după o evaluare trucată, a directorului Departamentului Știri (Claudiu Lucaci, n.r.) – persoană incomodă pentru liberali. Evident, a urmat numirea ilegală a unui director interimar în persoana doamnei Stroe-Brumaru – persoană despre ale cărei simpatii politice nici nu trebuie să mai amintim”, spun Claudiu Brînzan, Cătălin Blebea, Adrian Bădescu și Florin Condurățeanu.

Aceștia precizează că, „în timp ce TVR se află în agonie economico-financiară”, Stelian Tănase ar fi dat dispoziție Ralucăi Stroe-Brumaru să fie modificată grila de programe și să fie transmise în direct, la oră de maximă audiență pe canalul principal TVR 1, festivitățile prilejuite de aniversarea PNL.

„Un astfel de act de subordonare politică a TVR și de transformare a acesteia în instrument de propagandă politică a unui partid este o întoarcere la televiziunea dinainte de 1989. Probabil următorul pas al domnului Stelian Tănase va fi revenirea la programul de două ore al TVR, două ore în care să-i urmărim pe doamna Gorghiu, pe domnul Blaga și – din când în când – pentru respectarea pluralismului politic, pe domnul Geoană”, mai spun Claudiu Brînzan, Cătălin Blebea, Adrian Bădescu și Florin Condurățeanu.

Aceștia precizează că în calitatea de membri ai Consiliului de Administrație al SRTv se disociază în mod public de acțiunile lui Stelian Tănase și solicită Parlamentului „să pună capăt acestui coșmar”. „Și, când ne referim la Parlamentul României, ne adresăm și parlamentarilor liberali, care, în această seară, de la orele 19.00, vor fi în direct pe ecranele Televiziunii Române”, mai spun Claudiu Brînzan, Cătălin Blebea, Adrian Bădescu și Florin Condurățeanu.

Claudiu Brînzan și Cătălin Blebea sunt membri ai CA al TVR din partea PSD, Adrian Bădescu, din partea Guvernului, iar Florin Condurățeanu, din partea PPDD.

Potrivit site-ului tvr.ro, TVR 1 va difuza miercuri, de la ora 19.00, emisiunea „Ediție specială – PNL-140 de ani de viziune, onoare, patriotism”, avându-l ca moderator pe Eugen Rusu și ca producători pe Delia Nicola și George Tudor. Emisiunea va include transmisiuni directe din studio și de la Opera Română.

Partidul Național Liberal organizează, miercuri, de la ora 19.00, o ceremonie în cadrul căreia acordă distincția „I.C. Brătianu” președintelui Klaus Iohannis. Ceremonia este urmată de un concert aniversar, la Opera Națională București, cu ocazia împlinirii a 140 de ani de la înființarea PNL.

Până la momentul difuzării acestei știri, Stelian Tănase, președintele-director general al TVR, nu a putut fi contactat de agenția MEDIAFAX.